Tornen els matins familiars en l’horta de Burjassot amb l’associació ‘Sembra en Saó’
2025-07-24

Amb l’èxit de la primera edició celebrada el passat 5 de març en la butxaca, l’Ajuntament de Burjassot, en el marc del projecte “Burjassot, Ciutat Educadora” i a través de la regidoria d’Educació dirigida per Manuela Carrero, torna a proposar dues edicions més dels matins en l’Horta dirigides a les famílies i a la resta de comunitat educativa de Burjassot. Totes dues activitats, gratuïtes, es desenvolupen amb la col·laboració de l’associació Sembra en Saó que s’encarrega dels projectes dels horts ecològics escolars i de la jardineria sostenible en diferents centres educatius de Burjassot.

Els pròxims matins en l’horta local tindran lloc els pròxims 7 i 28 de maig i per a poder gaudir d’elles és imprescindible realitzar una inscripció prèvia en la web de Sembra en Saó, ja que les places són limitades, segons ordre d’inscripció. Quan es cobrisquen totes les places disponibles es tancarà la inscripció. Només es pot assistir a una de les dues activitats de manera que cal triar una de les dues dates proposades. Cada persona adulta que desitge assistir ha d’emplenar un formulari independent amb les seues dades i pot acudir acompanyada d’un màxim de tres menors.

De 10h a 12.30 h cadascun dels matins en l’horta, les famílies que s’apunten podran gaudir d’una jornada demostrativa en plena horta local, amb activitats programades tant per a xiquets i xiquetes com per a adults.

Sembra en Saó compta amb una llarga experiència de col·laboració amb l’Ajuntament de Burjassot, perquè des del curs 2007-2008 ve desenvolupant diferents activitats relacionades amb l’agroecologia en les centres educatius de la localitat. Actualment és l’entitat adjudicatària del programa d’Horts Escolars i Jardineria Sostenible, dins del Projecte Burjassot Ciutat Educadora, per als cursos 2021-2022 i 2022-2023.

L’associació Sembra en Saó està conformada per un grup de persones convençudes que una agricultura respectuosa amb el medi ambient i les persones no sols és possible, sinó que pot jugar un paper fonamental en la resolució dels principals problemes mediambientals, econòmics i socials que pateix hui dia el planeta Terra. Sembra en Saó aposta per l’agricultura ecològica com a manera de millorar la vida de les persones i com una valuosa eina per a l’educació en el respecte cap al medi ambient.